בס"ד

כי תצא – השבת אבידה ופריקה וטעינה

\*\*הסיכום לא עבר הגהה של הרב איתמר  
**תקציר השיעור-** השבוע נעיין שתי מצוות שמופיעות ברצף בפרשתנו, השבת אבידה ופריקה וטעינה, נראה שיש קשר הדוק ביניהם נלמד עליו מתו הבחנה בין ההופעה שלהם בפרשה שלנו לבין ההופעה שלהם בספר שמות. מתוך התבוננות בהבדלים השונים נדייק שבספר שמות המשמעות של המצוות הללו באה מתוך הקשר כללי של חובת עשיית צדק ואמת ללא קשר לאדם שעומד מולך וגם אם הוא שונאך. לעומת זאת בספר דברים המצוות באות כאמירה סולידרית חברתית והחובה של כל אחד לראות את אחיו בעת צרה ולעזור לו. נסכם עם דברי האור החיים על כך שישנם גם אבידות רוחניות וחיפוש אחר הקב"ה ואיך מצוות השבת אבידה באה לידי ביטוי גם שם, ולסיום סיפור נהדר על יהודי שיצא לחפש אחר האבידה הרוחנית שלו.

השבוע נעסוק בסוגיה בפרשתנו שיש בא רעיון ואמת אקטואלית, השבת אבידה ופריקה וטעינה. שתי המצוות הללו מופיעות יחד באותה פרשייה אצלנו בפרשה, ונראה שישנו קשר ביניהן, גם משום ששניהם מופיעים בעוד מקום כצמד מצוות וגם בשתיהן הנוסח "והתעלמת מהם" . בכל אופן שתי המצוות הללו אינן חדשות אלא הופיעו כבר בעבר בחומשים הקודמים ונכתבו שוב לחדש משהו בספר דברים.  
אכן בשמות כג קוראים את אותן מצוות כצמד אחת אחרי השניה. ואם כן עולה לנו השאלה למה צריך את החזרה? ומה החידוש של ספר דברים על ספר שמות? נראה זאת בטבלה הבאה-

|  |  |
| --- | --- |
| שמות כג' | דברים כב' |
| (ד) כִּי תִפְגַּע שׁוֹר אֹיִבְךָ אוֹ חֲמֹרוֹ תֹּעֶה הָשֵׁב תְּשִׁיבֶנּוּ לוֹ: | (א) לֹא תִרְאֶה אֶת שׁוֹר אָחִיךָ אוֹ אֶת שֵׂיוֹ נִדָּחִים וְהִתְעַלַּמְתָּ מֵהֶם הָשֵׁב תְּשִׁיבֵם לְאָחִיךָ: |
|  | (ב) וְאִם לֹא קָרוֹב אָחִיךָ אֵלֶיךָ וְלֹא יְדַעְתּוֹ וַאֲסַפְתּוֹ אֶל תּוֹךְ בֵּיתֶךָ וְהָיָה עִמְּךָ עַד דְּרשׁ אָחִיךָ אֹתוֹ וַהֲשֵׁבֹתוֹ לוֹ: |
|  | (ג) וְכֵן תַּעֲשֶׂה לַחֲמֹרוֹ וְכֵן תַּעֲשֶׂה לְשִׂמְלָתוֹ וְכֵן תַּעֲשֶׂה לְכָל אֲבֵדַת אָחִיךָ אֲשֶׁר תֹּאבַד מִמֶּנּוּ וּמְצָאתָהּ לֹא תוּכַל לְהִתְעַלֵּם: |
| (ה) כִּי תִרְאֶה חֲמוֹר שׂנַאֲךָ רֹבֵץ תַּחַת מַשָּׂאוֹ וְחָדַלְתָּ מֵעֲזֹב לוֹ עָזֹב תַּעֲזֹב עִמּוֹ: | (ד) לֹא תִרְאֶה אֶת חֲמוֹר אָחִיךָ אוֹ שׁוֹרוֹ נֹפְלִים בַּדֶּרֶךְ וְהִתְעַלַּמְתָּ מֵהֶם הָקֵם תָּקִים עִמּוֹ: |

נרכז את כל ההבדלים בטבלה הבאה-

**ההבדלים:**

|  |  |  |
| --- | --- | --- |
|  | **שמות כג'** | **דברים כב'** |
| 1 | 'כי תפגע'; 'כי תראה' - קזואיסטי | 'לא תראה' - אפודיקטי |
| 2 | אויבך; שנאך | אחיך (6 פעמים) |
| 3 | שור או חמור (אבידה) | שור או שה – ואח"כ גם חמור (אבידה) |
| 4 | תעה | נדחים |
| 5 | השב תשיבנו לו | והתעלמת מהם? השב תשיבם לאחיך |
| 6 | ------------ | התייחסות לסיטואציה שלא יודע של מי האבידה |
| 7 | ------------ | הרחבת החפצים שצריך להחזיר |
| 8 | חמור (פריקה וטעינה) | חמור או שור (פריקה וטעינה) |
| 9 | רובץ תחת משאו (פריקה וטעינה) | נופלים בדרך (פריקה וטעינה) |
| 10 | וחדלת מעזוב לו | והתעלמת מהם |
| 11 | עזב תעזב עמו | הקם תקים עמו |

נראה שאכן ישנם הבדלים רבים בין הפרשות הן בתוכן הן בלשון. אמנם ספר דברים הוא החזרה על ספר שמות, אך באופן שונה לגמרי וננסה להבין את המשמעות מתוך התבוננות בהקשר הכללי שבו מופיעות המצוות הללו.  
אז בספר שמות יש רצף של מצוות שקשורות למשפט צדק בין אם אדם הוא רשע לבין אם הוא דל, אם כן אולי זה יכול להסביר לנו את הסיבה למה בספר שמות התורה בחרה בתיאור "חמור שונאך". נראה שהמצוות בספר שמות מופיעות כחלק מההקשר של עשיית צדק גם אם מודבר באדם רשע. ולכן המצווה של פריקה וטעינה והשבת אבידה בספר שמות היא לא קטיגורית אלא היא באה ואומרת שגם בעשיית חסד אסור לך לסטות מהמצווה ללא קשר למי האדם שעומד מולך.  
לעומת זאת בפרשתנו בספר דברים המילה המנחה היא "אחיך", והיא באה דווקא להראות לנו את החשיבות של הסולידריות והאחווה. ניתן לראות זאת בהבדלים השונים שעמדנו עליהם בטבלה לעיל.  
ההבדל בין "אויב" לבין "אחיך" כבר ברורים לנו,

**שה תועה**

**תָּעִיתִי כְּשֶׂה אֹבֵד בַּקֵּשׁ עַבְדֶּךָ כִּי מִצְוֹתֶיךָ לֹא שָׁכָחְתִּי (תהלים קיט,קעו)**

גם ההוספה של "השה" בדברים מזכירה לנו את השה האובד מן העדר שמעורר בך את הסולידריות בדומה להבדל בין "טועה" ל"נידח"-

**נדח**

**וַאֲנִי אֲקַבֵּץ אֶת שְׁאֵרִית צֹאנִי מִכֹּל הָאֲרָצוֹת אֲשֶׁר הִדַּחְתִּי אֹתָם שָׁם וַהֲשִׁבֹתִי אֶתְהֶן עַל נְוֵהֶן וּפָרוּ וְרָבוּ (ירמיה כג,ג)**

**הִנְנִי עֹשֶׂה אֶת כָּל מְעַנַּיִךְ בָּעֵת הַהִיא וְהוֹשַׁעְתִּי אֶת הַצֹּלֵעָה וְהַנִּדָּחָה אֲקַבֵּץ וְשַׂמְתִּים לִתְהִלָּה וּלְשֵׁם בְּכָל הָאָרֶץ בָּשְׁתָּם (צפניה ג,יט)**

"נדח" מעורר בנו הרבה יותר אמפתיה ורחמים כלפי אדם שאין לו תקווה.

רש"י מפרש גם את "והתעלמת מהם" וגם "וחדלת מעזוב לו" באותו אופן-

**והתעלמת מהם: רש"י, שם:**

**כי תראה חמור שונאך רובץ תחת משאו וחדלת וגו׳ – הרי כי זה משמש לשון דלמא, שהוא מארבע לשונות כי. וכה פתרונו: שמא תראה חמורו רובץ תחת משאו.**

**וחדלת מעזוב לו – בתמיה.**

**עזב תעזוב עמו – עזיבה זו לשון עזרה, וכן: עצור ועזוב (דברים ל״ב:ל״ו), וכן: ויעזבו את ירושלם עד החומה (נחמיה ג׳:ח׳) – מלאוה עפר לעזוב ולסייע את חוזק החומה. כיוצא בו: כי תאמר בלבבך רבים הגוים האלה וגו׳ (דברים ז׳:י״ז) – שמא תאמר כן, בתמיה. לא תירא מהם (דברים ז׳:י״ח).**

לפי רש"י ופרשנים נוספים, "והתעלמת מהם" נכתב בתמיה, כלומר זה בא לומר איך אדם יכול לעלות בדעתו בכלל להתעלם מחברו?! שוב עניין הסולידריות שמופיע בהקשר של התעלמות של ספר דברים דווקא-

**והתעלמת**

**קוֹלִי שָׁמָעְתָּ אַל תַּעְלֵם אָזְנְךָ לְרַוְחָתִי לְשַׁוְעָתִי (איכה ג,נו)**

**הַאֲזִינָה אֱלֹהִים תְּפִלָּתִי וְאַל תִּתְעַלַּם מִתְּחִנָּתִי (תהלים נה,ב)**

גם לציווי ל"אסוף" את האבידה בספר דברים יש קונוטציה דומה-

**ואספת**

**לָכֵן אֱמֹר כֹּה אָמַר אֲדֹנָי יֱדֹוִד וְקִבַּצְתִּי אֶתְכֶם מִן הָעַמִּים וְאָסַפְתִּי אֶתְכֶם מִן הָאֲרָצוֹת אֲשֶׁר נְפֹצוֹתֶם בָּהֶם וְנָתַתִּי לָכֶם אֶת אַדְמַת יִשְׂרָאֵל (יחזקאל יא,יז)**

על האדם בשמות מוטלת החובה לאסוף את האבידה אל תוך ביתו ללא קשר למי הוא.   
בספר דברים יש הוספה של כל סוגי האבידות, וגם בפריקה וטעינה ההדגשה היא גם על השור וגם על החמור ולא רובצים תחת מסעם אלא ממש "נופלים", שוב הפסוקים אצלנו באים לעורר אצל האדם את רגש הרחמים כלפי חברו שנמצא במצוקה.

אז ספר שמות כמו שראינו בא להדגיש את החשיבות של עשיית צדק ללא הבחנה בין שונאך לאחיך מתוך מידת האמת, לעומת ספר דברים שבא להדגיש את הסולידריות במצוות הללו והתמיה של התורה "לא תוכל להתעלם", אדם לא יכול להתעלם מאחיו. מי שפירש בצורה הזאת את הפרשה הוא רבינו בחיי-

**וזה שאמר לא תוכל להתעלם אין להבין אותו בהשבת אבידה בלבד, אלא הוא הדין בשאר כל הפרטים ושאר כל התועלות שביד האדם להביאם לחבירו או להסיר ולדחות נזקו ממנו הרי הוא חייב בכולן, וכענין שאמר הכתוב 'ואהבת לרעך כמוך' (רבנו בחיי, כב,ג)**

בספר דברים משה חוזר על המצווה ומוסיף את רעיון הדאגה לזולת, בנוסף לרעיון הצדק בשמות, ומההבחנה הזאת המרחק קצר לדרשה שדורש על כך האור החיים הקדוש-

**אור החיים דברים פרק כב**

**(א) לא תראה את שור וגו'. פרשת זו באה לרמוז בפרטות חיוב התוכחות שצריכין בני אל חי צדיקי עולם לעשות לעם ה', והן אלה צדיקים יקראו לצד מעלתם אחים, כמו שהעירותיך שכינוי זה הוא מדריגה היותר מעולה שבכל כינויים אשר יתכנו בהם יחידי עם, (שמות רבה נ"ב) ואותם צוה ה' כי תראה את שור אלה הם בני אדם שנמשלו כבהמות והם צאן קדשים ולזה קראם שור ושה, אחיך שהוא הקדוש ברוך הוא, ויחס לו שם זה להעיר אל מי מקדושיו הוא מצוה שהם הצדיקים כמו שכתבנו:**

**ואומרו נדחים על דרך אומרו (לעיל ד') ונדחת והשתחוית להם וגו' שהעובר פי ה' יקרא נדח, ויצו ה' לבל יתעלם אלא ישיבם לאחיו הוא אלהי עולם וכפל לומר השב תשיבם, נתכוון כי מתחילה ישיבם לדרך הטוב ובזה יתקרבו אל אביהם שבשמים, והוא אומרו תשיבם לאחיך:**

**ואומרו ואם לא קרוב אחיך וגו'. בזה העיר כי הוא מדבר על זמן גלות האחרון כי לא קרוב כדרך אומרו (במדבר כ"ד) אשורנו ולא קרוב, עוד לו ולא ידעתו שנסתם הקץ ואין יודע מתי קץ הפלאות, וזה יסובב הרחקת הלבבות מהאמונה ונטויי רגל כאשר עינינו רואות בדורות הללו, עם כל זה יצו ה' ואספתו אל תוך ביתך זה בית המדרש וילמדהו אורחות חיים ודרך ישכון אור לבל יטה מני אורח ולא ימצאהו אויבו במחשבות וטענות כוזבות כי אור תורה תצילהו, וזה יהיה עד שיתרצה ה' וידרשהו, והוא אומרו עד דרוש אחיך אותו, והשבותו לו פירוש מעלה עליו הכתוב כאילו הוא משיבו מני אובד:**

**או ירצה שצריך החכם להשתדל עם בני ישראל בכח התורה והמוסר עד יום פקודה שידרוש ה' נשמתו ואז הרוח תשוב אל האלהים, ודקדק לומר והשבותו לו שאם ימעדו קרסוליו לא תשוב הנפש אל האלהים ותלך לחרפות:**

**(ג) ואומרו וכן תעשה. לפי שיש באמצעות האדם ג' דברים, הא' הרכבת הגוף, ב' חלק הרוחני שבאדם ג' חלק התורה המאורסת לכל א' מישראל, כנגד הרכבת הגוף אמר כן תעשה לחמורו, כנגד חלק הרוחני אמר כן תעשה לשמלתו כי בחינה זו תקרא שמלה כאומרם במס' שבת (קנ"ב ב) משל למלך שחלק בגדי מלכות, וכנגד חלק התורה אמר וכן תעשה לכל אבדת אחיך, וקראה הכתוב אבדה כמו שרמז רשב"י (קידושין ב' ב) משל למי שנאבדה לו אבדה מי מחזר על מי וכו', כי חלק העולה לאיש זה הנה הוא אבוד מהעולם כיון שאין זולתו יכול להשיגו כאמור בדברי המקובלים, ובאמצעות השבתו בתשובה הנה הוא מוצא אותה:**

**(ד) ואמר עוד לא תראה חמור אחיך וגו'. נתכוין בזה שלא יאמר הצדיק שלא נצטוה אלא על איש שנידח בעבירות אבל ישנו בהשב אבל אם נפל והרבה להרשיע הלנופלים תקומה ואבדה תקוה ממנו, לא כן הוא אלא לא תראהו ותתעלם וצריך להקים עמו, דקדק לומר עמו דוקא אם הוא מסייע בדבר שרוצה לשוב, אבל אם הוא נופל ואינו חפץ בהקמתך  
פטור אתה שזה נכנס בגדר לץ וכתיב (משלי ט') אל תוכח לץ פן ישנאך:**

אור החיים הקדוש דורש את הפרשייה כציווי לצדיקים לקרב את הנידחים שבעם והנופלים ולקרב אותם לתורה ולקב"ה. השבת האבידה אצל האור החיים היא להשיב ליהודי את כל מה שהוא איבד בנפילה שלו, כמו שאת דואג לרכוש עליך גם לדאוג לרוח של חבריך.

החיים גרביצר מתאר סיפור שלם של אדם שמחפש את הרוח שלו והאבידה הרוחנית שלו-

**זוכר אני כאילוּ היה הדבר היום. הרבי פתח ואמר בזה הלשון: "אדם שאבד אבידה, אפילוּ ייסוריו גדולים ביותר, הרי הם בטלים בשמחה שהוא שמח כשאבידתו חוזרת. והרי זהו ענין המצוה הגדולה והקדושה של השבת אבידה - שיהיו משיבים לאדם את אבידתו. והרי אני אומר לך, נחום, כי באמת כדאי לו לאדם לחרף נפשו לשם מצוה זו ולהחיות את הנפש המתעטפת, שאינה יכולה למצוא את אבידתה. אלא שישנן כאן מדרגות שונות. יש אדם שאבד אבידה ויודע, על כל פנים, היכן אבד. ממילא יודע הוא, היכן לבקש, ויכול למצוא בהקדם. אך אוי לו לאדם שאינו יודע היכן איבד, שממילא אינו יודע כלל היכן לבקש. אלא שטוב הוא שיודע, לפחות מתי אבד, שמתוך כך יכול הוא לחשב ולשער, היכן היה בשעת האבידה, וממילא יודע היכן לבקש. אך קשה שבעתיים לאדם שאינו יודע אפילוּ מתי אבד, וממילא אינו יודע כלל, היכן לבקש. אלא שאף על פי כן אין הרע גדול כל כך בשעה שיודע, כיצד אבד. משום שאדם כשהוא מתבונן ומבין, כיצד איבד, ממילא מיטיב הוא לדעת, היכן וכיצד לבקש. אבל כשאינו יודע אפילוּ כיצד איבד, מכל מקום טוב שיודע, לפחות, מה אבד. שכן יודע, לכל הפחות, מה לבקש. אך אוי לו לאדם, שאינו יודע אפילוּ מה אבד, שמתוך כך אינו יודע היכן לבקש, ואינו יודע מה לבקש. אלא שאף על פי כן אין הרע גדול לאין-קץ, אם יודע, לפחות, כי בכלל אבד אבידה. אדם שיודע שאבד, הרי הוא מבקש. והמבקש מוצא. "יגעתי ומצאתי תאמין" - אדם מאמין ומחוייב להאמין, כי היגע ומבקש סופו שימצא. ואם הוא לא ימצא, הרי מישהו בעוֹלם ימצא ובכל עוצם ההתלהבות של קיום-מצוה ישיב לו את אבידתו. הרי על הכל צופיה עינא פקיחא, עינו הפקוחה של בעל הרחמים הגדול, המשיב לכל אדם אבידתו.**

**"הלא תבין, נחום, הנשמה כשהיא יורדת לעוֹלם, מיד ניטלת ממנה השלימות האלוקית. אך מחמת התבוננות אמיתית יכול כל אדם למצוא את שרשו ולמלא את כל העולמות מן השמחה הקדושה של הנשמה שאבדה ונמצאה. אלא, שיכול אדם, חלילה, גם לנפול ולאבד את נשמתו. ואף על פי שאינו יודע, היכן ומה אבד, מכל מקום מתוך שהוא מבקש, ממילא הוא מוצא. אדם שנטש חפץ במעונם של בעלי-בתים, למיחוש לא מיבעי (אינו צריך לחשוש), חפצו לא ילך לאיבוד. כן גם העוֹלם אינו הפקר ובעל-הבית הגדול אינו גורע עין מיצוריו - עינא פקיחא! וכל המבקש - שערי רחמים נפתחים לפניו, והוא מוצא את כל האוצרות האבודים"...**

**"...אלא", הוסיף הרבי ואמר, "שהענין עמוק מזה לאין חקר. באמת הרי אבידה ומציאה נעוצות זו בזו. אין לך בעוֹלם הזה כל מציאה ומציאה שאין אבידה כלשהי בצידה, כשם שאין לך כל אבידה ואבידה בעוֹלם שאין עמה מציאה כלשהי. יהודי כשהוא עובר, חלילה, עבירה, הרי הוא מאַבד את טוהר נשמתו. אלא שמחמת כך מוצא הוא את שברון-הלב של בעל-העבירה ויכול להיות בעל-תשובה, שהוא גדול מצדיק גמור; "במקום שבעלי תשובה עומדים אין צדיקים גמורים יכולים לעמוד". ואדם כשהוא מוסר נפשו על קיום מצוה, זוכה למצוא את כל האוצר הגנוז של המצוה, אלא שעל ידי כך מאבד הוא את התשוּקה למצוה זו שכבר נתקיימה, ויכול, חס ושלום, להיות שבע ממסירת-נפש (חיים גרביצר).**

הפסקה מתארת באופן יפה את המציאות והאבידות בחיים שלנו, לא רק חומריות אלא גם רוחניות, והחובה של כל אדם לנסות לעזור לאדם ליצור עמדה רוחנית משמעותית של עזרה וסולידריות כלפי אחיו.  
שבת שלום!